Viite: Ympäristöministeriön lausuntopyyntö 25.4.2016 dnro YM008:00/2015

**Asia: Hallituksen esitys laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta**

Helsingin yliopiston bio- ja ympäristötieteellinen tiedekunta kiittää mahdollisuudesta lausua kyseisestä hallituksen esityksestä.

Suomen ympäristövaikutusten arviointimenettely (yva) on ollut EU-direktiiviä parempi, joten direktiivin toimeenpanon ei pidä antaa heikentää nykykäytäntöjä. Helsingin yliopiston bio- ja ympäristötieteellinen tiedekunta pitää hyvinä lakiesitykseen sisältyviä täsmennyksiä sanamuotoihin, määritelmiin ja menetelmiin, samoin kuin perustellun päätelmän käyttöön ottoa.

Yvan laadunvarmistus ja tekijöiden pätevyysvaatimukset jäävät sekä direktiivissä että hallituksen ehdotuksessa varsin yleispiirteisiksi. Ennakkoneuvottelut ovat hyvä lisäys, jos ne kohtelevat hankkeesta vastaavia yhdenmukaisesti eikä niin, että vain tietyt hankkeet (vrt. Ääneskosken biolaitos) saavat tämän erityskohtelun.

Kansalaisten ympäristöperusoikeuksien turvaamisen näkökulmasta ainakin arviointiselostuksesta lausumiseen tulisi olla vähintään 90 päivän (ei 60 vrk) enimmäislausuntoaika (19 §). Näin muun muassa siksi, että joissakin hankkeissa aineistot voivat olla hyvin laajoja (esim. Nord Streamin ensimmäinen yva). Yksityisten kansalaisten ja kansalaisjärjestöjen muutoksen-hakuoikeus tulee turvata kaikenlaisissa hankkeissa.

13 § mahdollistaa tehdä yva samanaikaisesti kaavan kanssa. Jos tähän päädytään, pitää Helsingin yliopiston bio- ja ympäristötieteellinen tiedekunta parempana vaihtoehtoa A. 13.3 §:ssä on varmuudeksi tärkeää säätää, että yva-arviointiselostus tulee samaan aikaan kaavaluonnoksen kanssa (eikä vasta/vain kaavaehdotusvaiheessa), koska luonnoksessa kaavaratkaisu voi vielä muuttua, mutta ehdotuksessa hyvin harvoin. Isot infrahankkeet (radat, satamat tms.), joissa on todennäköisimmin tarve yhdistää yvan ja kaavan tekeminen ovat kuitenkin harvinaisia. Kyseisissä tapauksissa yva tehdään usein vuosia ellei vuosikymmeniäkin ennen kaavaa. Näin ollen yvan syvempi yhdistäminen kaavaan tai lupaan ei ole kannettavaa.

Lisätietoja:

- yliopistonlehtori, dosentti Sirkku Manninen, puh. 02941 59101,

email: sirkku.manninen@helsinki.fi